DA Den Europæiske Unions Tidende C 170/51

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 170/12

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»COZZA DI SCARDOVARI«

EF-Nr. IT-PDO-0005-0981-12.03.2012

BGB ( ) BOB ( X )

1. Betegnelse

»Cozza di Scardovari«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.7 — Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Cozza di Scardovari« hører til arten Mytilus galloprovincialis og er et aflangt toskallet bløddyr, hvor de to skalhalvdele er kendetegnet ved sort-lilla farvetegning. De to skalhalvdele er hvælvede, ens i form, næsten trekantede og har tynde koncentriske ribber. Fra skallen løber brune ret robuste tråde, byssus, der gør dyret i stand til at fæste tråde til net, såkaldte »reste« eller andre underlag.

»Cozza di Scardovari« udviser følgende fysiske og organoleptiske egenskaber:

— Et glinsende kød, som udfylder skallen godt (kødindhold i forhold til muslingens samlede vægt — indeks > 25 %)

— Kødet har en karakteristisk sødlighed (natriumindhold < 210 mg/100 gram)

— Kødet er særlig blødt og smelter let i munden.

Ved markedsføringen skal skallen på »Cozza di Scardovari« være mørk og kunne modstå stød. Muslingen markedsføres levende i lukkede net, i vakuumpakning eller pakket i beskyttet atmosfære eller dybfrosne med eller uden skal.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

»Cozza di Scardovari« ernærer sig ved hovedsagelig organiske og uorganiske partikler og på den rige forekomst af fytoplankton og dyreplankton, som er et særligt kendetegn ved Scardovari-bugten.

Forekomsten af organiske og uorganiske næringsemner begunstiges af den rigelige tilførsel af ferskvand fra Po-flodens forgreninger, mens den lave vanddybde, temperaturen og iltindholdet i Scardovari-bugtens vand fremmer den rigelige udvikling af fyto- og dyreplankton. Der gives ingen nærings- eller fodertilskud til muslingerne.

3.5. Specifikke etaper af produktionen, som skal finde sted i det afgrænsede geografiske område

Udsætningen, tilvæksten og høsten af »Cozza di Scardovari« skal kun foregå i fiskedamme inde i Scardovari-bugten. Rengøringen, vaskningen og udvælgelsen af produktet skal udføres på anlæg i de små byer Scardovari, Ca' Mello og Santa Giulia i kommunen Porto Tolle, eftersom disse faser kræver, at der anvendes rent vand fra Scardovari-bugten.

3.6. Særlige regler vedrørende udskæring, rivning eller emballering osv.

Produktet skal i produktionskæden pakkes i poser inden for det område, som er angivet i 4, straks efter at det forlader rensningstanken. Det skal sikre et levedygtigt og frisk produkt, som opfylder kriterierne for hygiejne og levnedsmiddelsikkerhed samt for at kunne udføre kontrol med henblik på at undgå bedrageri, som består i at produktet blandes med muslinger fra andre produktionsområder.

3.7. Specifikke mærkningsregler

Pakningen skal være forseglet således, at garantimærket brydes, når pakningen åbnes. På etiketten skal følgende oplysninger være angivet: »Cozza di Scardovari« og »Denominazione d’Origine Protetta« (beskyttet oprindelsesbetegnelse) eller eventuelt initialforkortelsen »DOP« (BOB). Etiketten skal ligeledes være forsynet med logoet for betegnelsen »Cozza di Scardovari D.O.P.« samt Den Europæiske Unions grafiske logo for beskyttet oprindelsesbetegnelse.

4. Præcis afgrænsning af det geografiske område

Produktionsområdet omfatter Scardovari-bugten (»Sacca di Scardovari«) og de små byer Scardovari, Ca’ Mello og Santa Giulia i kommunen Porto Tolle i provinsen Rovigo.

Udtrykket »sacca« betegner en havbugt, som er opstået ved delvis aflukning af en havarm, som står i forbindelse med åbent hav gennem en laguneudmunding.

Scardovari-bugten er beliggende i den sydlige del af Po-deltaet mellem forgreningerne Po di Tolle mod nordøst og Po di Gnocca mod sydvest. Mod syd afgrænses den af følgende geografiske koordinater inden for systemet Gauss-Boaga Fuso, i den vestlige zone, som betegner de to eksterritoriale punkter for afgrænsning af bugten fra Adriaterhavet:

— 4971445,99 N — 1773953,45 E

— 4967536,31 N — 1770965,25 E

5. Tilknytning til det geografiske område

5.1. Det geografiske områdes egenart

Scardovari-bugten er et miljø, hvis egenskaber beror på sammenstrømningen af Po-flodens ferskvand, som er rigt på næringsemner og luftbårne partikler, og saltvandet fra havet, som er underlagt områdets tidevandscyklus.

Scardovari-bugtens miljø er kendetegnet ved vand med et lavt saltindhold. På grund af tilstrømningen af havvand, hvis saltindhold ligger på ca. 35 %, og flodens ferskvand, er det muligt at opretholde en saltkoncentration i området, som svinger mellem 10 % og 30 % med en middelværdi på ca. 20 %. Flodvandet sikrer også en vigtig tilførsel af næringsemner og en stor mængde organiske luftbårne partikler.

Den lave vanddybde i bugten på højst tre meter, muliggør en god spredning af lys i hele vandspejlet. Det skaber ideelle temperaturforhold, hvor temperaturen i gennemsnit er højere end på det åbne hav, og fører til en stor produktion af fytoplankton. Den vandudbytning, som sikres gennem tidevandet, skaber desuden ideelle hydrodynamiske forhold og medfører en god iltning af vandet, hvorved der skabes et gunstigt miljø for muslingernes tilvækst.

Det første kooperativ af lokale fiskere i Scardovari-bugten blev grundlagt i 1936. Områdets forvandling i det seneste århundrede skete hurtigt takket være menneskets aktiviteter og som følge af menneskeskabte og naturlige faktorer. Scardovari-bugten fik sin nuværende form efter oversvømmelsen i 1966. Det var på det tidspunkt, at man begyndte at eksperimentere med opdræt af blåmuslinger i små fiskedamme inde i bugten som et alternativ til havfiskeriet, hvilket blandt andet fremgår af en rapport fra fiskerikooperativets forvaltningsråd om anlægget til rensning af blåmuslinger fra Scardovari i 1980’erne. Også produktets kvalitet er et resultat af aktørernes faglige dygtighed. Fra begyndelsen af 1960’erne begyndte de at eksperimentere med opdræt af blåmuslinger i små fiskedamme inde i bugten som et alternativ til havfiskeriet. I opdrætsarbejdet, som udføres på familiedrevne foretagender eller foreninger, anvendes traditionelle, hovedsagelig manuelle, teknikker ved anlæggelsen af fiskedammene og forædlingen af produktet, hvilket omfatter separation og fordeling af muslingerne, fjernelse af parasitter og sortering af muslingerne efter størrelse i de forskellige net for at optimere deres tilvækst.

5.2. Produktets egenart

»Cozza di Scardovari« er kendetegnet ved et lavt natriumindhold (under 210 mg/100 gram produkt) i kødet, hvilket er klart lavere end for muslinger, som opdrættes på åbent hav. Det bevirker, at smagen er særlig mild og delikat, og giver kødets dets sødme.

»Cozza di Scardovari« har endvidere et højere indeks (over 25 %), som er afgørende har musklens fyldighed, hvilket hænger sammen med den spiselige dels høje energiomsætning og betydelige udvikling af den spiselige del. Denne udvikling, som indtræder otte til ni måneder efter udsætningen af yngel, gør det muligt at opnå det høje udbytte, som er typisk for »Cozza di Scardovari«.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De kvalitetsmæssige, fysiske og organoleptiske egenskaber for »Cozza di Scardovari« er et resultat af det særlige miljø i Scardovari-bugten, som muslingen har fået sit navn efter. Det er især det lave saltindhold i vandet, hvor »Cozza di Scardovari« produceres, der er forklaringen på, hvorfor muslingens kød har et lavt indhold af natrium (under 210 mg/100 gram produkt) og at dens smag er udpræget mild, fin og sødlig.

Den store mængde organiske luftbårne partikler og den høje fytoplanktonproduktivitet i denne bugts lave vande forklarer den høje energiomsætning hos muslingen og den betydelige udvikling af muslingens spiselige del (indeks over 25 %) samt dens hurtige vækst.

Scardovari-bugtens geografiske og morfologiske kendetegn (lav vanddybde, konstant udbytning af vand på grund af områdets tidevandscyklus samt ideelle forhold, hvad angår temperatur, iltning og hydrodynamik) og den faglige dygtighed, som er kendetegnende for producenterne, der anvender traditionelle produktions- og opdrætsteknikker, har en direkte indvirkning på muslingernes trivsel og gør det muligt for dem at udvikles yderligere på en mere ensartet vis, samtidig med at man garanterer en kontrol af deres kvalitet.

Fotografier taget under muslingefestivalen tilegnet »Cozza di Scardovari« i 1980’erne vidner om det gode omdømme, som betegnelsen og produktet har. I dag udgør produktionen af muslinger i Scardovari-bugten et vigtigt erhverv, som beskæftiger mange aktører og familieforetagender, og produktet er kendt af forbrugerne i såvel Italien som i andre europæiske lande.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Cozza di Scardovari« i Gazzetta Ufficiale (det italienske statstidende) nr. 271 af 21. november 2011.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske fødevare- og skovministeriums hjemmeside, Ministero delle politiche agricole alimentari e forestali, (http://www.politicheagricole.it), klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet forordning (EU) nr. 1151/2012.

(3) Se fodnote 2.